AP วิ่งแรง 3% เก็ง Q2 กำไรโตแกร่ง โบรกเคาะเป้า 13 บ.
AP วิ่งแรง 3% ราคาแตะ 10.20 บ. มูลค่าซื้อขาย 140.06 ลบ. เก็งไตรมาส 2/65 กำไรโตแกร่ง รับยอดจองเพิ่ม มองไตรมาส 3/65 โตต่อ จากคอนโดสร้างเสร็จพร้อมโอนอีก 2 โครงการ โบรกแนะนำ “ซื้อ” เคาะเป้า 13 บ.
AP วิ่งแรง 3% ราคาแตะ 10.20 บ. เก็งไตรมาส 2/65 กำไรโตแกร่ง รับยอดจองเพิ่ม โบรกแนะนำ “ซื้อ” เคาะเป้า 13 บ.
29 มิ.ย. 2565

ผู้สื่อข่าวรายงานว่า วันนี้ (29 มิ.ย.65) ราคาหุ้น บริษัท เอพี (ไทยแลนด์) จำกัด (มหาชน) หรือ AP อยู่ที่ระดับ 10.20 บาท บวก 0.30 บาท หรือ 3.03% สูงสุดที่ 10.20 บาท ต่ำสุดที่ 9.95 บาท ด้วยมูลค่าซื้อขาย 140.06 ล้านบาท

ทั้งนี้ บล.บัวหลวง ระบุในบทวิเคราะห์ (23 มิ.ย.65) ว่า AP ยังคงเดินตามแผนที่เปิดตัวโครงการมูลค่ารวมกว่า 1.6 หมื่นล้านบาท ในไตรมาส 2/65 โดยจะมีการเปิดตัวคอนโดใหม่ 2 โครงการ มูลค่าโครงการรวม 5.6 พันล้านบาท ซึ่ง บล.บัวหลวง คาดว่าจะมียอดจองซื้อ 30-35% หรือคิดเป็นประมาณ 1.7-2.0 พันล้านบาท ซึ่งจะมาช่วยกระตุ้นยอดจองซื้อของไตรมาส 2/65 นี้ได้
โดยบล.บัวหลวง คาดการณ์ว่ายอดจองซื้อในไตรมาส 2/65 จะอยู่ที่ 1.3 หมื่นล้านบาท เติบโต 32% เมื่อเทียบจากปีก่อน และทรงตัวเมื่อเทียบจากไตรมาสก่อน โดยในครึ่งปีแรกยอดจองซื้อจะคิดเป็น 52% ของเป้ายอดจองซื้อทั้งปี นอกจากนี้บริษัทยังคงมีความแข็งแกร่งทางด้านของแบรนด์ ซึ่ง AP ในไตรมาส 2/65 ได้ขายโครงการคอนโดหมดไปแล้ว 2 แห่ง และคาดว่าคอนโด Life Ladprao จะถูกโอนหมดในไตรมาสนี้ จึงทำให้บล.บัวหลวง มองว่ากำไรในไตรมาส 2/65 จะเติบโตได้ดีเมื่อเทียบจากปีก่อน แต่ลดลงเมื่อเทียบจากไตรมาสก่อน จากฐานที่สูงเป็นประวัติการณ์ในไตรมาส 1/65 และภาพของกำไรจะดีต่อเนื่องไปถึง ไตรมาส 3/65 จากคอนโดสร้างเสร็จพร้อมโอนอีก 2 โครงการ
ทั้งนี้ยังคงคำแนะนำ “ซื้อ” หุ้น AP ที่ราคาเป้าหมาย 13 บาท ราคาปัจจุบัน AP เทรดอยู่ที่ PER ปี 2565 ที่ 6 เท่า ซึ่งต่ำกว่าค่าเฉลี่ยระยะยาวถึง 14%